b'\n_START_ARTICLE_\nYhteyslentokone\n_START_PARAGRAPH_\nYhteyslentokone on pienikokoinen, tavallisesti aseistamaton lentokone, jota k\xc3\xa4ytet\xc3\xa4\xc3\xa4n sodassa tiedusteluun sek\xc3\xa4 kevyen lastin, esimerkiksi haavoittuneiden, viestinviejien ja upseerien, kuljettamiseen ilmateitse. Usein yhteyskoneet ovat kevyit\xc3\xa4, siviililiikenteess\xc3\xa4 lent\xc3\xa4vi\xc3\xa4 yleisilmailulentokoneita, jotka on pienin rakenteellisin ja ulkomuodollisin muutoksin sovitettu sotilask\xc3\xa4ytt\xc3\xb6\xc3\xb6n. K\xc3\xa4ytt\xc3\xb6tarkoituksensa vuoksi yhteyslentokoneet on suunniteltu nousemaan lyhyilt\xc3\xa4kin kiitoteilt\xc3\xa4._NEWLINE_Yhteyslentokoneita k\xc3\xa4ytettiin laajalti toisessa maailmansodassa. Nykyisin niiden teht\xc3\xa4v\xc3\xa4t ovat kuitenkin siirtyneet helikopterien, tiedustelusatelliittien sek\xc3\xa4 tiedustelulennokkien ja muiden miehitt\xc3\xa4m\xc3\xa4tt\xc3\xb6mien ilma-alusten hoidettaviksi, eik\xc3\xa4 nykyaikaisesti varustetuilla armeijoilla ole yhteyslentokoneita vakinaisessa kalustossaan.'